ג'רמי קלארקסון

חייו הפרטים

ג'רמי קלארקסון נולד ב-11 באפריל 1960 בעיר דונקסטר בצפון אנגליה למורה שירלי גבריאל ולסוכן מכירות אדוארד גרנוויל קלארקסון. 
הוריו ניהלו חנות למכירת קומקומים ולא ידעו מהיכן ימצאו את הכסף לשלוח את ג'רמי הקטן לבית ספר. כאשר היה בן 13 תפרו הוריו של ג'רמי לכל הילדים דובונים קטנים שבמהרה הפכו למאוד פופולריים והחלו לייצר ולמכור אותם לציבור בחנותם. בזכות בובות הדובונים הצליחו להרוויח מספיק כסף כדי לשלוח את קלארקסון ללמוד בבית הספר. מאוחר יותר סולק מבית הספר על כך שעישן, שתה והפריע בשיעורים.
בשנת 1993 התחתן עם המנהלת האישית שלו, פרנסיס קיין. כיום מתגורר הזוג עם שלושת ילדיהם בעיירה צ'יפינג נורטון הממוקמת 18 קילומטר צפונית לאוקספורד, כ-90 קילומטר צפונית מלונדון.
בשנת 2007 היו קלארקסון ושותפו לתוכנית ג'יימס מיי האנשים הראשונים שהגיעו לקוטב הצפוני ברכב ונכנסו לספר השיאים של גינס.

קריירה

בשנת 1984 הקים קלארקסון עם שותף סוכנות המתמחה בעולם המוטוריקה. כך החל לכתוב בעיתונים מקומים ועיתוני רכב. מדי שבוע ניתן לו רכב אשר אותו הוא בחן וכתב את כל יתרונותיו וחיסרונותיו. מאז שנת 1994 הפך קלארקסון לכתב קבוע במגזין הרכב "טופ גיר מגזין". עם הזמן הצליח לחדור לעיתונים הגדולים של בריטניה כמו הסאן, הטיימס ועוד. בנוסף לעיתון כתב קלארקסון מספר ספרים על עולם הרכב (חלקם בעצם אוסף כתבותיו בעיתון הסאנדיי טיימס) ועל מספר נושאים אחרים.

טלוויזיה

תפקידו הראשון של קלארקסון בטלוויזיה היה כאחד המנחים בתוכנית הטלוויזיה הפופולרית טופ גיר החל משנת 1988 (התוכנית רצה מ-1977). בשנת 2002 שונה פורמט התוכנית אך קלארקסון נותר מנחה התוכנית והפך למנחה הראשי שלה.
קלארקסון, יחד עם חבריו להנחיית התוכנית ריצ'רד המונד וג'יימס מיי, הפכו את התוכנית לתוכנית הנצפית ביותר בערוץ BBC 2 ואחת מתוכניות הרכב הפופולריות בעולם. התוכנית מועברת ל-100 מדינות ברחבי העולם (כולל ישראל בערוץ אגו ובי.בי.סי פריים).
בנוסף ל"טופ גיר" קיבל קלארקסון על עצמו את הנחיית תוכניות טלוויזיה רבות בפורמטים שונים כגון "מלחמת הרובוטים" ו"קלארקסון" אשר הייתה תוכנית אירוח אישית (1998-2000). בנוסף השתתף קלארקסון במספר סרטים כגון "חדר 101", "מכוניות" ועוד.
במרץ 2015 הושעה קלארקסון מהנחיית "טופ גיר".

ביקורת

קלארקסון ידוע כאיש שלא מפחד ליצור מהומה ואדם מעורר מחלוקת. מצד אחד הוא מתנגד גדול לשחיתות פוליטית ולפוליטיקאים בפרט ולא חוסך דברי ביקורת נגד הממשלה. מצד שני, פעמים רבות הוא מעליב ציבור שלם של אנשים ואפילו גרם לתקריות דיפלומטיות בין בריטניה למספר מדינות.
באוקטובר 1998 חברת יונדאי התלוננה לבי.בי.סי על דברי גזענות של קלארקסון כאשר בתוכנית "ברמינגהם מוטור שואו" הוא אמר שאנשים שמייצרים את רכבי יונדאי "אוכלים כלבים" ושהמעצב של יונדאי XG "אכל ספנייאל לארוחת צהריים". 
עוד פליטת פה מביכה של קלארקסון קרתה כאשר כינה את עובדי ב.מ.וו הגרמנית "נאצים". חברת ב.מ.וו לא הגישה תלונה נגדו. במאי 2007 התלוננה ממשלת מלזיה לממשלה הבריטית על כך שקלארקסון כינה את הרכב המלזי פרודואה קליסה כ"רכב הגרוע בעולם אשר מיוצר על ידי אנשים שחיים ביערות אשר נועלים עלים במקום נעליים".
קלארקסון מדבר הרבה על נהיגה במהירות מופרזת בכבישים ציבורים באופן גלוי בתקשורת וגורר ביקורות קשות מהממשלה והציבור. בשנת 2002 הוגשה תלונה על קלארקסון למנהל הבי.בי.סי על כך שהוא מעודד את הציבור להשתמש בכבישים של ווילס כמסלולים לנהיגה מהירה ופרועה.
קלארקסון נשמע אומר דברים דומים על הכבישים של לינקולנשייר במזרח אנגליה. בשנת 2005 כתב קלארקסון בעיתון "טיימס" כתבה על בוגאטי ויירון בה תיאר "בנסיעה האחרונה שערכתי באירופה, רציתי נואשות להגיע למהירות המקסימלית של בוגטי אך תמיד נגמר לי הכביש כאשר המחוג הראה על 240 קמ"ש", "מאחורי גלגל-ההגה של בוגאטי, צרפת נראית כמו אגוז קטן של קוקוס" ו "אני לא יכול לספר לכם כמה מהר נסעתי, כי במילא לא תאמינו לי". המהירות המקסימלית של ויירון היא 407 קילומטר לשעה.
בשנת 2004 רשת הטלוויזיה בי.בי.סי נאלצה לפרסם התנצלות רשמית בפני סומרסט בדרום מערב אנגליה ולפצותה ב-250 פאונד לאחר שקלארקסון ריסק טנדר טויוטה בכוונה בעץ בן 30 שנים והרס אותו. כל זה על מנת לבדוק את חוזק הרכב.